На музичкој сцени Југославије појавио се 1954. године када је за Радио Сарајево снимио песму "Дим у твојим очима". Године 1964. учествовао је на Југовизији, националном југословенском избору за Песму Евровизије које је одржано у словеначком Трбовљу где је са композицијом "Живот је склопио круг", аутора Срђана Матијевића, заузео прво место и тако постао четвртим представником Југославије на том музичком фестивалу. На Песми Евровизије 1964. одржаној у Копенхагену југословенски представници су поделили последње место без освојеног бода. Упркос неуспеху у Копенхагену Куртова каријера је кренула узлазном путањом и уследили су бројни наступи у иностранству, а међу њима се посебно издваја чак 17 турнеја по Совјетском Савезу.